Man oorleef skok; sterf kort daarnaNooddienste was op die toneel. (Foto: Verskaf) ŉ Man is Woensdagoggend in Durban dood toe hy éérs deur oorhoofse kragkabels geskok en daarna deur ŉ motor raakgery is. Garrith Jamieson, woordvoerder van Rescue Care, het gesê die man, het omstreeks 11:30 aan oorhoofse kragkabels in Bluffweg naby Topweg in die stad gewerk toe hy deur die kabels geskok is. Hy het geval en op ŉ pad te lande gekom. Die man het oor die pad gestrompel waar hy deur ŉ motor getref is. Volgens Jamieson is nooddienste na die toneel ontbied en paramedici het die man behandel. Sy hart het egter oomblikke voordat die behandeling begin is, gaan staan. Paramedici het vir sowat 30 minute gespook om die man te probeer bybring, maar dit was tevergeefs en hy is op die toneel dood verklaar. Die toepaslike owerhede was op die toneel.